Diari Oficial de la Generalitat Valenciana


Sumari del DOGV 8203, del 02-01-2018 (2017/12710)

RESOLUCIÓ de 27 de desembre de 2017, del president del Consell Rector de la Corporació Valenciana de Mitjans de Comunicació, per la qual es dóna publicitat a l'acord pel qual s'aprova el Reglament orgànic i de funcionament del Consell de la Ciutadania.
------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8203

Data del DOGV
:   02-01-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/12586


Data del document
:   27-12-2017

Organisme emissor
:   Corporació Valenciana de Mitjans de Comunicació

Tipus de document
:   Resolució

Anàlisi jurídica

 Descriptors 

:   * Corporació Valenciana de Mitjans de Comunicació
    * reglament intern
    * legislació

RESOLUCIÓ de 27 de desembre de 2017, del president del Consell Rector de la Corporació Valenciana de Mitjans de Comunicació, per la qual es dóna publicitat a l'acord pel qual s'aprova el Reglament orgànic i de funcionament del Consell de la Ciutadania. [2017/12304]  
Índex  
Preàmbul  
Capítol I. Disposicions generals  
Article 1. El Consell de la Ciutadania  
Capítol II. Estructura del Consell de la Ciutadania i Presidència  
Article 2. Composició del Consell de la Ciutadania  
Article 3. Procediment d'elecció de les persones membres del Consell de la Ciutadania per part del Consell Rector  
Article 4. De la Presidència del Consell de la Ciutadania. Elecció i funcions  
Capítol III. Del funcionament general del Consell de la Ciutadania  
  
Article 5. Mitjans materials i humans  
Article 6. Funcionament del Consell de la Ciutadania  
Article 7. Funcions del Consell de la Ciutadania  
Capítol IV. Del funcionament del Ple  
Article 8. Convocatòria del Ple  
Article 9. Ordre del dia  
Article 10. Constitució del Ple  
Article 11. Desenvolupament de les sessions  
Article 12. Votacions i formalització d'acords en el Ple  
Article 13. De la Secretaria del Consell de la Ciutadania  
Capítol V. Normes d'aplicació  
Article 14. Normativa d'aplicació  
Disposicions finals  
Primera. Presentació de queixes i suggeriments  
Segona. Entrada en vigor  
  
  
Preàmbul  
  
La Llei 6/2016, de 15 de juliol, de la Generalitat, del servei públic de radiodifusió i televisió d'àmbit autonòmic, de titularitat de la Generalitat, regula en l'article 20 el Consell de la Ciutadania com a òrgan assessor en matèria de programació i de continguts, al qual correspon assistir el Consell Rector i la Direcció General en les polítiques de programació de la Corporació Valenciana de Mitjans de Comunicació (d'ara en avant la CVMC) i, alhora, oferir una perspectiva àmplia de la diversitat que hi ha a la societat.  
La pluralitat en la composició del Consell de la Ciutadania té com a objectiu que el conjunt de la societat valenciana puga veure reflectits els seus interessos en la programació i els continguts que despleguen els diversos mitjans públics de la Generalitat. Aquesta actuació no només es du a terme mitjançant les funcions que li encomana l'article 20.8, sinó també proposant un o una membre del Consell Rector.  
La composició del Consell de la Ciutadania està establida en l'article 20 de la Llei 6/2016, de 15 de juliol, i es complementa, per indicació de la mateixa llei, amb el que disposa el Reglament orgànic i funcional del Consell Rector. En el Reglament del Consell de la Ciutadania, a fi de dotar de més coherència aquest apartat, s'ha optat per una remissió al Reglament del Consell Rector.  
Juntament amb la Presidència del Consell de la Ciutadania i la Secretaria, i com es preveu en el text de la Llei 6/2016, de 15 de juliol, s'hi ha incorporat una Vicepresidència, amb l'objectiu de suplir la Presidència en els casos d'absència, vacant o malaltia.  
Les funcions del Consell de la Ciutadania estan definides en la llei de creació de la Corporació Valenciana de Mitjans de Comunicació, i es recullen en el present Reglament, que estableix la manera d'exercir-les.  
  
Per tot això, d'acord amb el que disposa la disposició addicional primera de la Llei 6/2016, de 15 de juliol, del servei públic de radiodifusió i televisió d'àmbit autonòmic, de titularitat de la Generalitat, i d'acord amb el Consell Jurídic Consultiu de la Comunitat Valenciana, el Consell Rector de la CVMC, en la sessió celebrada el dia 21 de desembre de 2017, ha aprovat el reglament orgànic i de funcionament següent:  
  
  
CAPÍTOL I  
Disposicions generals  
  
Article 1. El Consell de la Ciutadania  
1. El Consell de la Ciutadania és un òrgan assessor en matèria de programació i de continguts de la CVMC.  
2. Aquest Consell assisteix el Consell Rector i la Direcció General en la definició i l'avaluació de les polítiques i les estratègies de programació dels diversos mitjans i serveis de la CVMC. Té, a més, la missió de cobrir les expectatives de programació i continguts d'una audiència diversa i d'identificar les qüestions i les demandes que puguen ser rellevants perquè les considere el Consell Rector.  
3. No podran ser integrants del Consell de la Ciutadania, per incompatibilitat, les persones que estableix l'article 20.5 de la Llei 6/2016, de 15 de juliol, de la Generalitat, del servei públic de radiodifusió i televisió d'àmbit autonòmic, de titularitat de la Generalitat.  
  
  
CAPÍTOL II  
Estructura del Consell de la Ciutadania i Presidència  
  
Article 2. Composició del Consell de la Ciutadania  
1. El Consell de la Ciutadania està format per tretze membres que han de tindre la condició política de valencianes o valencians majors d'edat. La durada del mandat de les persones seleccionades serà de cinc anys.  
2. La selecció i el nomenament del Consell de la Ciutadania el farà el Consell Rector, d'acord amb el que disposa l'article 20 de la Llei 6/2016, de 15 de juliol, i conforme a les regles següents, tot seguint un sistema d'elecció mixt i paritari:  
1) Nou membres a seleccionar d'entre les persones proposades per associacions i entitats de la Comunitat Valenciana:  
a) Dos membres seran a proposta de les associacions de consumidors i usuaris més representatives a la Comunitat Valenciana. A aquest efecte, el grau de representativitat es determinarà en funció del nombre d'afiliacions que tinguen a la Comunitat Valenciana.  
b) Un/a membre serà a proposta del Consell Valencià de Cultura.  
c) Un/a membre serà a proposta de l'Acadèmia Valenciana de la Llengua.  
d) Un/a membre serà a proposta del Consell Valencià d'Universitats i de Formació Superior.  
e) Un/a membre serà a proposta de les principals associacions del tercer sector a la Comunitat Valenciana.  
f) Un/a membre serà a proposta de les principals associacions del sector de la defensa dels drets del col·lectiu LGTB.  
g) Un/a membre serà a proposta de les principals associacions de defensa de la igualtat dedicades a combatre la violència de gènere i a aconseguir la igualtat entre homes i dones.  
h) Un/a membre serà a proposta del Consell de la Joventut de la Comunitat Valenciana.  
2) Quatre membres a seleccionar pel Consell Rector en un procés públic i obert, d'acord amb el que disposa l'article 3 d'aquest reglament.  
  
3. A fi de garantir una composició equilibrada del Consell de la Ciutadania, el Consell Rector farà un sorteig a l'inici del mandat per a indicar a les associacions o a les entitats establides en l'apartat anterior el gènere de la persona que han de seleccionar.  
4. D'entre els membres, s'elegirà una persona per a ocupar la Presidència, d'acord amb el que s'estableix en l'article 4 d'aquest reglament. A continuació, es procedirà a triar, per majoria dels membres del Consell, la persona que ocuparà la Vicepresidència.  
  
Article 3. Procediment d'elecció de les persones membres del Consell de la Ciutadania per part del Consell Rector  
La selecció dels quatre membres del Consell de la Ciutadania que correspon fer al Consell Rector, segons el que disposa l'article 20 de la Llei 6/2016, de 15 de juliol, s'efectuarà d'acord amb el que ordena el Reglament orgànic i funcional del Consell Rector.  
  
Article 4. De la Presidència del Consell de la Ciutadania. Elecció i funcions  
1. La persona que ocupe la Presidència serà seleccionada en la primera reunió plenària, vàlidament constituïda, de cada mandat, i caldrà que la persona candidata proposada aconseguisca, en votació secreta, el vot favorable de més de la meitat dels consellers i conselleres presents en el Ple.  
2. Les funcions de la Presidència són les següents:  
a) Tindre la representació del Consell de la Ciutadania.  
b) Acordar la convocatòria de les sessions ordinàries i extraordinàries i fixar l'ordre del dia tenint en compte, si escau, les peticions dels altres membres, sempre que s'hagen formulat amb l'antelació suficient.  
  
c) Presidir les sessions, moderar el desenvolupament dels debats i suspendre'ls per causes justificades.  
d) Dirimir amb el seu vot els empats, a l'efecte d'adoptar acords.  
e) Assegurar el compliment de les lleis i de la resta de l'ordenament jurídic.  
f) Visar les actes i les certificacions dels acords del Consell de la Ciutadania.  
g) Nomenar i cessar a qui ocupe la Secretaria del Consell de la Ciutadania.  
h) Exercir totes aquelles funcions no atribuïdes a un altre òrgan.  
3. En casos de vacant, absència, malaltia o una altra causa legal, la funció de la Presidència l'exercirà la persona que ocupe la Vicepresidència i, si no n'hi ha, el o la membre de l'òrgan col·legiat de més antiguitat i edat, per aquest ordre.  
  
  
CAPÍTOL III  
Del funcionament general del Consell de la Ciutadania  
  
Article 5. Mitjans materials i humans  
1. La CVMC, d'acord amb el que disposa l'article 20.10 de la Llei 6/2016, de 15 de juliol, ha de garantir els recursos suficients, en funció de les seues disponibilitats pressupostàries, perquè el Consell de la Ciutadania desenvolupe amb eficàcia i eficiència les funcions que li corresponen.  
2. La condició de membre del Consell de la Ciutadania no exigirà una dedicació exclusiva, sense perjudici de la percepció de les dietes per assistència a les reunions i de les indemnitzacions per a la compensació de les despeses realitzades en els termes que establisca el Consell Rector de la CVMC.  
  
Article 6. Funcionament del Consell de la Ciutadania  
1. El Ple del Consell de la Ciutadania farà una sessió de caràcter ordinari una vegada cada tres mesos.  
2. Les sessions extraordinàries seran convocades per la Presidència, per iniciativa pròpia o a proposta de la majoria simple del Ple. Així mateix, s'hauran de celebrar sessions extraordinàries quan així ho requerisca el Consell Rector, perquè és preceptiu o necessari, al seu judici, el seu pronunciament.  
  
Article 7. Funcions del Consell de la Ciutadania  
El Consell de la Ciutadania, com a òrgan assessor de la CVMC, té les funcions següents:  
a) Informar el Consell Rector, amb caràcter preceptiu i no vinculant, sobre les línies bàsiques de la programació i sobre els aspectes relatius a la programació inclosos en el contracte programa.  
b) Exercir la defensa de l'audiència, rebent i instruint, a través dels mitjans habilitats a aquest efecte, les queixes de la ciutadania, i contribuir a capacitar l'audiència per a la pràctica d'un exercici crític, actiu i exigent en la seua demanda per mitjà d'un procés comunicatiu democràtic i de qualitat.  
c) Emetre un informe semestral sobre el desenvolupament de les programacions dels diversos mitjans i serveis de la CVMC.  
d) Elaborar els informes o dictàmens que li encarregue el Consell Rector, especialment sobre el desenvolupament del contracte programa en els aspectes relatius a la programació, com ara la qualitat, l'impacte social i cultural, i les dades d'audiència, i sobre el compliment de les quotes d'accessibilitat.  
e) Recollir les demandes, els suggeriments i els comentaris dels usuaris i fer-los arribar al Consell Rector.  
f) Proposar al Consell Rector totes les mesures o les iniciatives que contribuïsquen a millorar la qualitat de la programació.  
g) Elegir i proposar a les Corts una persona perquè forme part del Consell Rector.  
  
  
CAPÍTOL IV  
Del funcionament del Ple  
  
Article 8. Convocatòria del Ple  
1. El Ple del Consell de la Ciutadania farà la convocatòria amb l'antelació suficient perquè els consellers i les conselleres puguen estudiar els assumptes que conté l'ordre del dia i, en tot cas, set dies abans de la data d'inici de la reunió.  
2. La convocatòria haurà d'indicar:  
a) L'ordre del dia proposat.  
b) L'hora d'inici de la sessió en primera i segona convocatòria.  
c) La data de la sessió.  
d) El lloc de reunió.  
e) La documentació dels assumptes que s'han de tractar.  
3. Les notificacions de les convocatòries es faran per mitjans electrònics.  
  
Article 9. Ordre del dia  
1. L'ordre del dia del Ple serà fixat per la persona que ocupe la Presidència.  
2. L'ordre del dia haurà d'incloure, almenys, els punts següents:  
a) Aprovació de l'acta de la sessió plenària anterior.  
b) Informes de Presidència.  
c) Fixació d'un torn de precs i preguntes abans d'acabar la sessió.  
  
  
Article 10. Constitució del Ple  
1. El Ple del Consell de la Ciutadania quedarà constituït, en primera convocatòria, quan concórreguen, a banda de les persones que ocupen la Presidència i la Secretaria, o les persones que les substituïsquen, més de la meitat dels consellers i conselleres.  
2. En segona convocatòria, serà suficient amb l'assistència de la tercera part de les persones membres.  
3. Si no s'arriba a aquesta quantitat, caldrà fer una nova convocatòria amb els mateixos criteris que s'han indicat en els punts anteriors.  
  
  
Article 11. Desenvolupament de les sessions  
1. Les sessions del Ple es desenvoluparan seguint l'ordre del dia.  
2. La persona que ocupe la Presidència establirà els torns d'intervenció, donarà la paraula als consellers i les conselleres que la sol·liciten i decidirà la procedència de rèplica, amb la finalitat de garantir la participació de totes les persones presents i un desenvolupament ordenat dels debats.  
3. Quan un assumpte es considere suficientment debatut, la Presidència posarà fi al debat i passarà, si escau, a la votació o al punt següent.  
4. La Presidència podrà cridar a l'ordre i privar de la paraula aquelles persones que, després d'advertiments reiterats, vulneren el normal desenvolupament dels debats i de les votacions.  
  
Article 12. Votacions i formalització d'acords en el Ple  
1. No podrà ser objecte de deliberació o d'acord cap assumpte que no figure en l'ordre del dia, llevat que estiguen presents totes les persones membres de l'òrgan col·legiat i siga declarada la urgència de l'assumpte mitjançant el vot favorable de la majoria.  
2. Per a l'adopció d'acords es requerirà el vot favorable de la majoria simple dels consellers i les conselleres presents a la sala de reunió, i la Presidència dirimirà els empats amb el seu vot de qualitat.  
3. Com a regla general, el vot serà individual i públic, llevat que la majoria de les persones membres presents acorden el caràcter secret de les votacions.  
4. Les qüestions de mer tràmit que no susciten objecció o oposició després de ser enunciades podran adoptar-se per assentiment a proposta de la Presidència, sense que hi intervinga votació formal.  
5. Cada una de les persones membres podrà fer constar en l'acta el seu vot contrari a l'acord adoptat o la seua abstenció, i els motius que els justifiquen.  
  
Article 13. De la Secretaria del Consell de la Ciutadania  
1. El Consell de la Ciutadania tindrà una persona responsable de la Secretaria, que no serà consellera, que actuarà amb veu però sense vot i que haurà de tindre la condició de funcionari o funcionària de carrera i disposar del títol de llicenciatura o grau en Dret.  
2. El nomenament, el cessament o la substitució, definitiva o temporal, correspondrà al Consell Rector a proposta de la Presidència.  
3. El secretari o secretària tindrà les funcions següents:  
a) Assistir a les sessions amb veu, però sense vot.  
b) Convocar les sessions, seguint les instruccions de la Presidència, i fer les notificacions a les persones integrants del Consell de la Ciutadania.  
c) Ser responsable d'estendre l'acta de les reunions del Consell de la Ciutadania, certificar-ne els acords, emetre els informes que li sol·liciten i assessorar la Presidència i el Consell de la Ciutadania en les qüestions jurídiques que requerisquen la seua opinió.  
d) Rebre els actes de comunicació entre les persones membres del Consell i el Consell mateix i, per tant, les notificacions, les peticions de dades, les rectificacions o qualsevol altre tipus d'escrits sobre els quals haja de tindre coneixement.  
e) Preparar el despatx dels assumptes, i redactar i autoritzar les actes de les sessions.  
f) Expedir les certificacions de les consultes, dels dictàmens i dels acords aprovats.  
g) Altres funcions inherents a la condició de responsable de la Secretaria.  
  
  
CAPÍTOL V  
Normes d'aplicació  
  
Article 14. Normativa d'aplicació  
El funcionament del Consell de la Ciutadania es regirà pel que disposa el capítol II, secció 3, del títol preliminar de la Llei 40/2015, d'1 d'octubre, de règim jurídic del sector públic.  
  
  
DISPOSICIONS FINALS  
  
Primera. Presentació de queixes i suggeriments  
El Consell de la Ciutadania proposarà al Consell Rector de la CVMC, en el termini de 2 mesos des de la seua constitució, la regulació del procediment de tramitació de queixes formulades per la ciutadania, i establirà un termini màxim de resposta i els instruments per a donar publicitat a les queixes i als suggeriments presentats.  
  
Segona. Entrada en vigor  
Aquest reglament entrarà en vigor l'endemà de la publicació en el Diari Oficial de la Generalitat Valenciana.  
  
Burjassot, 27 de desembre de 2017.- El president del Consell Rector de la Corporació Valenciana de Mitjans de Comunicació: Enrique Soriano Hernández.